14.4.2023
DA
Den Europæiske Unions Tidende
C 132/27 Tirsdag den 4. oktober 2022
6. opfordrer Kommissionen til at sikre tilstrækkelige ressourcer, både med hensyn til finansiering og menneskelige ressourcer, til oprettelse og drift af centret; opfordrer medlemsstaterne til at sikre de nødvendige ressourcer til gennemførelse og håndhævelse af tilgængelighedspolitikker, herunder gennem EU-midler; understreger, at en tilstrækkelig finansiering er af afgørende betydning for gennemførelsen af effektive offentlige politikker om tilgængelighed samt for at opnå fremskridt på en lang række områder såsom øget kendskab gennem kommunikationstiltag, navnlig over for organisationer, der repræsenterer personer med handicap, anerkendelse af usynlige handicap og harmonisering af nationale handicapkort og tilgængelighedsstandarder;
Struktur
7. opfordrer Kommissionen til at oprette et sekretariat og et forum til at styre og lede centrets arbejde; understreger, at forummet bør sikre en afbalanceret deltagelse af interessenter fra den offentlige og private sektor og rettighedshavere med passende erfaring på tilgængelighedsområdet; fremhæver, at kønsfordelingen bør sikres; understreger, at deltagelse af organisationer, der repræsenterer personer med handicap, skal sikres som en væsentlig del af centrets arbejde for at sikre den højest mulige grad af gennemsigtighed i dets aktiviteter; mener, at centret bør offentliggøre et årligt arbejdsprogram og inddrage medlemmer af Europa-Parlamentet i forummet;
8. fremhæver de specifikke udfordringer, der er forbundet med bestemte områder af tilgængelighedspolitikken såsom det byggede miljø, offentlige udbud, digitale teknologier, medier og kultur, transportmuligheder, nye teknologier og hjælpemiddelteknologier og de produkter og tilbud, der er åbne for offentligheden; opfordrer Kommissionen til at nedsætte specialiserede undergrupper af eksperter på visse områder; er overbevist om, at disse grupper bør arbejde tæt sammen med centret, medlemsstaterne, personer med handicap og organisationer, der repræsenterer personer med handicap, for at sikre en bedre vurdering, gennemførelse, overvågning og håndhævelse af tilgængelighedsrelateret lovgivning;
9. opfordrer medlemsstaterne til at oprette nationale tilgængelighedscentre, som kan omfatte kontaktpunkter og tilsvarende ekspertgrupper, der kan arbejde hånd i hånd med centret om gennemførelse, overvågning og håndhævelse af tilgængelighedslovgivning; er af den opfattelse, at de nationale tilgængelighedscentre bør lette udveksling og koordinering mellem relevante interessenter og rettighedshavere, herunder erhvervsdrivende, organisationer, der repræsenterer personer med handicap, og nationale myndigheder med ansvar for tilgængelighed og gennemførelse af sektorspecifik lovgivning; er af den opfattelse, at centrets fageksperter bør yde vejledning og uddannelse til alle relevante interessenter; mener, at sådanne grupper kan bidrage til at finde tilgængelighedsløsninger, der tager hensyn til de særlige nationale forhold;
Mandat
10. mener, at centret bør fungere som et knudepunkt, der løbende kan yde bistand og ekspertise vedrørende tilgængelighedspolitikker og tekniske krav til relevante EU-institutioner og -organer og til medlemsstaterne i forbindelse med gennemførelsen af EU-retten; mener, at centret bør etablere og koordinere en samarbejdsramme, der samler de relevante nationale organer og EU-organer og alle brugergrupper, navnlig organisationer, der repræsenterer personer med handicap, civilsamfundsorganisationer, den akademiske verden, virksomheder og fagfolk fra alle tilgængelighedsområder samt forbrugerrettigheder, med henblik på at støtte en harmoniseret gennemførelse og håndhævelse i hele EU, yde vejledning og uddannelse og inspirere til politikudvikling og innovation på nationalt plan og EU-plan, herunder gennem udpegning og deling af bedste praksis på tværs af sektorer samt gennem udvikling af værktøjer, der har til formål at lette gennemførelsen af EU-retten; mener endvidere, at centret kan øge samarbejdet mellem ovennævnte organer og organisationer og meget innovative interessenter for at fremme udviklingen af hjælpemiddelteknologier; mener, at centret også bør yde rådgivning, herunder retningslinjer, til relevante EU-institutioner og -organer og medlemsstaterne om deres interne tilgængelighedspolitikker og -praksis;
11. understreger de potentielle fordele ved centret med hensyn til at støtte Kommissionens arbejde, bl.a. ved at udpege og hjælpe med at afhjælpe mangler og inkonsekvenser i den nuværende lovgivning, fremsætte politiske anbefalinger til opdatering og udvikling af tilgængelighedslove, integrere tilgængelighed i alle relevante politikker, som hører under Kommissionens forskellige generaldirektoraters ansvar, herunder ved at udpege prioriterede områder, hvor tilgængelighed bør fremmes, gennemføre projekter, der undersøger innovative måder at implementere tilgængelighed på, bistå med udarbejdelsen af tekniske specifikationer for tilgængelighed og hjælpe EU-agenturer og -organer med tilgængeligheds­ relaterede spørgsmål;